העדכון החדש, שזמין להורדה דרך חנות Google Play, מוסיף בין היתר גישה מהירה להודעות שסומנו בכוכב לקריאה מאוחר יותר. כך לדוגמה, יוכל המשתמש לסמן הודעה באמצעות לחיצה ארוכה על הטקסט עצמו ובחירה בסימון הכוכב, כשזו תהיה זמינה לאחר מכן דרך הגדרות האפליקציה. כל ההודעות שסומנו בכוכב מוצגות בסדר כרונולוגי לצד תמונת השולח. אפשרות זו, כמו גם אפשרויות אחרות, נשלחו כהצעות למפתחי האפליקציה על-ידי המשתמשים עצמם – כך שניתן לומר שוואטסאפ קשובה לקהילה.
מלבד זאת, אפשרות אחרת מוסיפה תמיכה בתצוגה מקדימה לקישורים. עד עתה, כאשר המשתמש היה שולח קישור לדף כלשהו ברשת, הוא היה מוצג כטקסט בלבד, ללא תמונת ממוזערת של התוכן כפי שניתן לראות בפייסבוק. עתה, בעת שליחת קישורים מדפי אינטרנט, תופיע תצוגה מקדימה הכוללת את כותרת, תיאור קצר וכן תמונה ראשית.
ולמעט המשמתשים שכבר קיבלו או יקבלו בקרוב עדכון למערכת ההפעלה העדכנית של גוגל, אנדרואיד מרשמלו 6.0, ישנה גם תמיכה בשיתוף מהיר מאפליקציות צד שלישי, המכונה Direct Share ומאפשרת לשתף למשל סטטוס מפייסבוק או תמונה מהמצלמה ישירות לאיש הקשר או הקבוצה הרצויים.